**Mă gândesc și eu, ca omul!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am vreo două, trei nepoate...

Mai aproape le-aș fi vrut!

Și-s frumoase peste poate,

Dar stau colea, peste Prut!

N-o fi Prutu-așa de mare,

Dar nu poți să-l treci buluc!

De nu ai o dezlegare

Poți să intri în bucluc!

Drept este că sunt de-o mamă...

De nepoate vă vorbesc!

Doar că niște legi de seamă

Pe la vamă le opresc.

Nu cat legilor pricină

Și nici celor ce gândesc.

Mă întreb fără vreo vină:

Dorul, cum să-l oblojesc?!

Cum poți pune la popreală

Pe cei ce se înrudesc?

De ce-atâta învrăjbeală

Între cei ce se iubesc?!

Sper să nu dau în scrânteală

Dacă inima-mi dă ghes

Să văd legea la popreală,

Iar nepoatele mai des!